पिछले दिनों मेरी पुत्रवधू के लिए “बेबी शॉवर” का आयोजन किया गया। यह प्रथा “गोद भराई” के आस-पास की है। मेरी पुत्रवधू ने लोगों से आग्रह किया था कि “बेस्ट विशिज़ कार्ड” की बजाय “बेबी बुक्स” दें। यानी ऐसी पुस्तकें जो कि रंगबिरंगे चित्रों से सजी और रोचक कहानियों की हों और जिन्हें माँ अपने छोटे से बच्चे को गोदी में बिठा कर सुना सके। रंगीन चित्रों को देखता हुआ बच्चा कहानी को सुनता रहे। यह साहित्य का बीजारोपण है। निश्चित रूप से यह एक दिन अंकुर बन कर फूटता है। अब प्रश्न यह है कि भारत में माँ बच्चे को अँग्रेज़ी की पुस्तक पढ़कर सुनाती है या हिन्दी की? क्या ऐसी हिन्दी की पुस्तकें उपलब्ध हैं? पश्चिम में यह एक बहुत बड़ा व्यवसाय है। बहुत से प्रकाशक हैं जो केवल बच्चों की ही पुस्तकें प्रकाशित करते हैं। एक पूरा व्यवसायिक तंत्र बच्चों की “मार्केट” पर ही जीवित रहता है। लेखक, चित्रकार, प्रिंटर, प्रकाशक, विक्रेता इत्यादि। यहाँ तक कि इन पुस्तकों की कहानियों के चरित्रों पर आधारित टी.वी. प्रोग्राम और फ़िल्मों का निर्माण तक होता है।